《考满舟经十八滩因分各滩名赋诗 其一 鳖滩》
明代·唐文凤

兹滩试初程，崖分色如铁。中流仅容舠，怪石何巀嶪。

大者类鼋鼍，小者状龟鳖。胡为取其名，戒险天所设。

春波泻绿云，寒沫飞白雪。势急篙弗支，力雄缆俄绝。

所以经行人，念之情内热。撼地怒雷奔，旋飙急电掣。

左手掖丰隆，右手招列缺。勿遗毫发差，性命轻一撇。

皇天念老臣，岂忍微躯灭。区区忠信心，终当保明哲。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。